Velkommen til BT's livedækning af flygtningesituationen i Europa. Her i artiklen vil vi løbende holde jer orienteret om ankomsten af flygtninge til Danmark, som har fundet sted ved de dansk-tyske grænser de seneste døgn. Men fokus vil også være på flygtningedebatten, der lige nu optager hele Europa.

22.45 Flere hundrede flygtninge fortsat på vejene

Politiet oplyser til BT, at mellem 200 og 300 flygtninge stadig går på vejene. Ifølge BTs reporter på stedet nærmer en af grupperne sig Guldborgsund. Det er en gruppe bestående af unge mænd.

Sydsjælland og Lolland-Falsters Politi oplyser, at man ikke har i sinde at tvinge flygtningene og migranterne til at stoppe deres færden.

Aftens formentlig sidste tog med flygtninge ankom til Rødby ved 20-tiden.

En del af motorvejen ved Rødby er fortsat spærret. Politiet har ingen tidshorisont for, hvornår den genåbner.

Hermed slutter BTs livedækning for i dag.

22.10 Krisestab skal få styr på kaos

Med hundrede af flygtninge fortsat gående på de danske veje, og med muligvis flere på vej til Rødby mandag aften og tirsdag morgen, kan tirsdagen godt komme til at byde på kaotiske tilstande i den sydlige del af Danmark.

For at dæmmme op for kaosset, har statsministeren indkaldt det nationale kriseberedskab 'Den nationale operative stab', oplyste Lars Løkke Rasmussen mandag på et pressemøde.

Staben er en indsats, der bliver koordineret af Rigspolitiet og som bliver benyttet ved særlige lejligheder for blandt andet at afværge fare og forebygge, at den offentige ro og orden ikke bliver forstyrret.

Staben består blandt andet af personer fra politiet, Forsvarskommandoen, Beredskabsstyrelsen og Sundhedsstyrelsen.

21.08 Flygtninge er trætte og holder hvil

En gruppe flygtninge, der har gået i timevis, holder nu hvil på Landevejen mellem Maribo og Sakskøbing, fortæller BTs reporter og fotograf, der er på stedet.

- Gruppen består hovedageligt af yngre mænd. De ældre og kvinder og børn, der var med gruppen tidligere,er ikke med længere, fortæller BTs reporter Uffe Jørgensen. Han ved dog ikke, om de ældre personer samt kvinder og børn har opgivet og ladet sig samle op af politiets bus, der hele tiden har kørt bag flygtningene i håb om, at de ville opgive turen til Sverige og i stedet blive registreret i Danmark, eller om de i stedet følges med en anden gruppe.

Ifølge BTs reporter er det blevet koldt, og der er dug på græsset, hvor flygningene holder hvil.

- Men de har bragt nogle tæpper ud og sidder og spiser lidt, fortæller Uffe Jørgensen.

20.40 Flygtninge på landevejen

Politet advarer om, at en gruppe flygtninge går på landevejen mellem Maribo og Sakskøbing

Vær opmærksom på en del gående personer på landevejen (rute 9)mellem Maribo og Sakskøbing . Bilister bedes sænke farten og tage hensyn.

20.26 Politiet har lukket Sydmotorvejen

Sydsjælland og Lolland- Falsters Politi oplyste for kort tid siden på twitter, at man med virkning fra kl. 20 har lukket Sydmotorvejen mellem afkørsel 46 og Rødby Havn af hensyn til sikkerheden for de mange flygtninge, der stadig går på vejen.

Tidshorisonten for lukningen er usikker, men politiet vil gøre alt, hvad der er muligt, for at lukningen kommer til vare så kort tid som muligt. Folk anbefales at finde alternative ruter.

20.09 Løkke på talerstolen

Statsminister Lars Løkke Rasmussen har på et pressemøde lige oplyst om, hvad der er foregået på krisemødet, der begyndte kl. 17.30. Mødet har varet i flere timer, og Løkke fortalte, at regeringen ikke vil ændre på den kurs, som man har lagt.

Han fortalte også, at der indtil videre var kommet op til 800 flygtninge til Danmark, hvor af hovedparten - 550 - er ankommet til Rødby. Regeringen har dog en forventning om, at antallet af flygtninge kan vokse i løbet af aftenen.

Ifølge Løkke blev det også drøftet, hvordan man tager sig af den gruppe flygtninge, der ikke ønsker at søge asyl i Danmark, men som vil til Sverige.

»Der er en kontakt på myndighedsniveau mellem Danmark og Sverige, men der er ingen endelig afklaring endnu, sagde statsministeren, der også tilføjede, at myndighederne vil håndtere flygtningene med værdighed.

»Jeg ønsker ikke, at Rødby Station skal omdannes til et mini Budapest, sagde Løkke.

19.55 Mette Frederiksen: 800 flygtninge og migranter ankommet til Danmark

Socialdemokraternes formand, Mette Frederiksen (S), oplyser mandag aften, at der nu er kommet 800 flygtninge og migranter fra Tyskland til Danmark i løbet af søndag og mandag. Det siger hun efter et møde i Statsministeriet, skriver dr.dk ifølge BNB.

Den radikale leder Morten Østergaard (R) skriver samtidig på sin Twitter-profil, at Radikale brugte mødet til igen at opfordre statsministeren til at søge fælles EU-løsninger på flygtningeproblemet.

19.24 Død dreng får svenskere til at blive venligere stemt overfor flygtninge

Den lille tre-årige kurdiske dreng Aylan Kurdis død, som for nylig gik verden rundt, har gjort svenskerne mildere stemt overfor at få flere flygtninge til svenske land. Det viser en ny meningsmåling, ifølge den svenske avis Expressen.

Mens kun 17 procent af de adspurgte mente, at Sverige skulle tage imod flere flygtninge, inden historien om den lille dreng kom frem, så mener hele 29 procent nu, at landet skal tage imod flere flygtninge.

Du kan læse hele historien om Aylan Kurdi her

19.11 Flygtninge fra Rødekro køres til Padborg

Et mindre antal flygninge, der ikke ville forlade et tog i Rødekro, bliver nu sammen med toget kørt til Padborg, da det holder i vejen for togtrafikken i Rødekro, skriver Syd- og Sønderjyllands Politi.

Politiet er i dialog med de om bord-værende flygtninge, ligesom der også er sørget for mad og drikke til dem.

19.00 Fortsat intet nyt fra Løkkes krisemøde

Statsminister Lars Løkke Rasmussen indkaldte klokken 17.30 til møde for at drøfte flygtningesituationen. Alle partiledere på nær den konservative Søren Pape deltager. Ved mødet skal det drøftes, hvordan Danmark skal håndtere flygtningesituationen. Løkke har tidligere i dag udtalt, at han har lovet Merkel, at Danmark alligevel er klar til at tage imod flere end de 100 flygtninge, som regeringen først havde meldt ud.

SFog Radikale var før mødet begejstrede for Løkkes nye holdning.

Kl. 19 er der endnu intet nyt fra mødet.

18.56 Nye tal om antallet af flygtninge og migranter

Politiet i Rødby har søndag og mandag i alt taget imod 520 migranter og flygtninge, der er kommet med tog, skriver Berlingske Nyhedsbureau.

Hovedparten er blevet sendt til politiets lokaliteter, hvor deres videre færd skal afklares. Men et ukendt antal er mandag aften på vej til fods på motorvejen mod Sverige. De ønsker ikke at søge asyl i Danmark, men vil videre mod Sverige.

18.29 Flygtninge: Hvorfor hjælper I os ikke?

Mens den store gruppe flygtninge bevæger sig ad motorvejen mod Maribo, har flere af de hårdt prøvede mennesker fortalt til BT, at de er frustrede over det danske politi. Der har svært ved at forstå, hvorfor politiet ikke hjælper dem med at komme til Sverige.

»Hvorfor hjælper I os ikke?«, sagde en flygtning til BTs reporter på stedet.

Samtidig har politiet svært ved at forklare flygtningene, at de ikke bare kan rejse videre til Sverige, men at de ifølge loven er nødt til at lade sig indregistrere i Danmark, hvis de vil have asyl.

17.35 Flygtninge i Jylland transporteret til opholdssted

Tidligt i morges ankom et tog med ca. 100 flygtninge til Rødekro. Syd- og Sønderjyllands Politi oplyser, at langt de fleste flygtninge og migranter har forladt toget i god ro og orden og er transporteret til et opholdssted.

Tilbage i toget er en mindre gruppe voksne og børn, som politiet på stedet er i god og positiv dialog med.

For de, der er transporteret væk, indleder politiet sagsbehandling. Gruppen er indkvarteret, og der er sørget for overnatning, mad, vand og andre fornødenheder.

17.31 Her er flygtningenes rute

Flygtningene nærmere sig Maribo. Når de når byen har de gået ca. 13 km. På dette kort kan du se deres rute.

Foto: Google maps Vis mere Foto: Google maps

17.10 Flere flygtninge ankommet til Danmark

Endnu et tog med flygtninge er ankommet til Rødby klokken 16.10, oplyser politiet i en pressemeddelelse.

Toget ankom fra Hamburg og tilbageholdes i Rødby af politiet, indtil man er klar til at frigive toget.

Sydsjælland og Lolland-Falsters Politi oplyser, at man har overblik over den grupper af flygtninge, der går på motorvejen. Derfor opfordrer politiet til, at borgere undlader at ringe til alarmcentralen, hvis de ser nogle af flygtningene - med mindre situationen akut kræver politiets indsats.

- Vi følger grupperne tæt, så vi kan passe på dem i forhold til trafikken. Samtidig er mange af dem trætte, og derfor der efterhånden en del, der gerne vil samles op i busser, hvor de får mad og drikke, siger politiinspektør Kim Kliver.

Bortset fra at mange er trætte og udmattede er alle ved godt helbred.

- Vi fortsætter linjen med dialog som redskab, og så håber vi, at fornuften sejrer i sidste ende, siger Kim Kliver.

Politiet oplyser til BT, at man håber, at flygtningene opgiver gåturen på motorvejen inden mørkets frembrud, da man ellers med magt må stoppe dem, da det vil være for farligt at have dem gående på motorvejen i mørke. Ifølge BTs reporter på stedet tager de fleste bilister hensyn til gruppen, når de passerer, mens få buldrer forbi. Uanset fart er der dog også store lastbiler, der paserer tæt på gruppen, hvilket i sig selv er farligt.

17.00 Ulovligt at hjælpe flygtninge til Sverige

Selv om mange danskere gerne vil hjælpe de trætte flygtninge, der i timevis har gået på motorvejen på Lolland, så er det ulovligt f.eks. at tilbyde dem et lift til Sverige. Det oplyser Sydsjælland og Lolland-Falsters Politi i en pressemeddelelse.

'Det er fuldt forståeligt, at man gerne vil gøre noget for at hjælpe de flygtninge, der i deres ulykkelige situation kommer til landet. Det må bare ikke være hjælp til at komme videre til f.eks. Sverige. For god ordens skyld gør Sydsjællands og Lolland-Falsters Politi derfor opmærksom på, at det er ulovligt at hjælpe flygtninge ind i eller gennem landet. Det står i udlændingelovens § 59, stk. 8, nr. 1, og det kan straffes med bøde eller fængsel indtil 2 år.'

Flere danskere har dog hjulpet de trætte mennesker og kastet og vand og bl.a. æbler ud fra forbipasserende biler.

16.50 Flygtninge går videre

Efter en ca. 20 minutters pause går de tilbageværende ca. 200 flygtninge nu videre ad motorvejen nord for Holeby.

Ifølge BT's udsendte reporter på stedet er der intet, der tyder på, at de har i sinde at stoppe gåturen foreløbig.

Sydsjælland og Lolland-Falsters Politi oplyser til BT, at man vil lade flygtningene gå, indtil de bliver trætte og opgiver. Men hvis de ikke opgiver, før det bliver mørkt, vil politiet sandsynligvis være nødsaget til at bruge magtanvendelse. Det vil dog blive gjort så skånsomt som muligt, tilføjer politiet til BTs reporter.

Ifølge politiet vil det simpelthen være for farligt, hvis flygtningene går på motorvejen efter mørkets frembrud - eller hvis de ligefrem ligger sig til at sove i grøftekanten. Sydsjælland og Lolland-Falsters Politi betegner selv dagen i dag som 'en kaotisk dag'.

Kl. 16:15: Mere politi er kommet til

Gruppen af flygtninge opholder sig stadig på rastepladsen nord for Holeby-afkørslen. BT's udsendte fortæller, at politiet er mødt op med flere politibiler og betjente. Busserne er også kørt ind på rastepladsen, og politiet forsøger at overtale de unge mænd til at sætte sig ind i busserne og køre med tilbage til en sportshal i Rødby. Her vil de så blive registreret. Pt. er situationen dog den, at ingen er steget ind i busserne. Politiet forsøger sig fortsat med dialogens vej over for flygtningene.

Kl. 16:05: Flygtninge holder pause på rasteplads

Den store gruppe af flygtninge, der bevæger sig nordpå på motorvejen fra Rødby holder pt. pause på en rasteplads små 10 kilometer nord for afkørslen til Holeby. BT's udsendte melder, at flygtningene har fået noget brød fra ukendte personer. Flygtningene forventes at fortsætte videre inden længe. Der er omkring fire-fem politibiler, som sørger for deres sikkerhed undervejs.

Kl. 15:55: Inger Støjberg overvejer midlertidig grænsekontrol

En midlertidig grænsekontrol kan blive relevant, hvis Danmark skal dæmme op for den igangværende strøm af flygtninge mod landet. Det siger udlændinge- og integrationsminister Inger Støjberg til dr.dk.

»Vi holder øje med grænsen time for time og kan komme i en situation, hvor det giver mening med midlertidig grænsekontrol. Hvis der skal indføres grænsekontrol, skal det være under helt særlige omstændigheder, men det kan godt ske inden for Schengen-reglerne. Det er blandt andet et spørgsmål om, hvor stort indrejsetallet er,« siger Inger Støjberg.

Twitter-opdatering fra Sydsjælland og Lolland-Falsters Politi om flygtningesituationen:

Vi har overblik over de flygtninge, der befinder sig på de lollandske veje. Så lad venligst være med ringe ang dette med mindre det er akut. — Sydsjællands Politi (@SSJ_LFPoliti) September 7, 2015

Kl. 15:40: Danskere gav chips og durumruller til flygtninge i Rødby

I løbet af søndagen modtog syriske flygtninge proviant på det hotel i Rødby, hvor de overnattede natten til mandag:

Kl. 15:35: Syrisk mor føler sig som et dyr

En syrisk mor siger, at hun føler sig som et dyr. Og så er hendes mand gået i sultestrejke:

Kl. 15:30: Bilister hjælper flygtninge på motorvejen

BT's udsendte rapporterer, at de stadigvæk går af sted på motorvejen. Og så er der begyndt at ske rørende handlinger fra forbipasserende bilister. Flere har åbnet vinduet og smidt vandflasker og æbler ud til de sultne flygtninge, som er begyndt at spørge efter vand og mad. Men de får angiveligt ikke noget udleveret af myndighederne.

Kl. 15:15: Løkke: 'Vi skal kunne se os selv i øjnene'

Statsminister Lars Løkke Rasmussen siger blandt andet følgende på pressemødet: »Europa er i en en helt særlig situation. I den er der brug for sammenhold og omtanke og nuance. Vi er en del af Europa. Derfor skal vi handle med omtanke, så vi kan se os selv i øjnene,« siger han.

»Europa står i en ekstraordinær situation. Grænserne er under voldsomt pres. Flygtninge lægger deres liv i hænderne på menenskesmuglere, og det er dybt ulykkeligt. Det griber os alle om hjertet. Vi skal hjæpe mennesker i nød,« fortæller Lars Løkke Rasmussen, som nu har indkaldt alle partiledere til drøftelse i dag kl. 17.30.

Han siger desuden: »Det er tydeligt for enhver, at det europæiske system er under enormt pres. Der er ikke styr på situationen og flere medlemmer lever ikke op til deres ansvar.«

Kl. 15:05: Alle stiger ud af bussen

Alle de syriske flygtninge stiger nu ud af busserne, fortæller BT's udsendte. De ønsker ikke at afgive fingeraftryk, så nu vil de fortsætte mod Sverige. Politiet står dybt frustreret tilbage, og de kan ikke gøre noget ved situationen. Samtlige flygtninge fortsætter altså deres færd mod Sverige.

Flygtninge på motorvejen nord for Rødby - på vej mod Sverige. Foto: Bax Lindhardt Vis mere Flygtninge på motorvejen nord for Rødby - på vej mod Sverige. Foto: Bax Lindhardt

Kl. 15:00: To tredjedele af flygtningene vender tilbage til Rødby

Nu har to tredjedele af flygtningene på motorvejen sat sig ind i busser for at vende tilbage til Rødby. Den sidste tredjedel insisterer kraftigt på at fortsætte. Og det er stort set kun unge mænd - der er kun få kvinder iblandt. Politiet lader dem fortsætte og sikrer deres sikkerhed ved at køre på siden af dem, så andre biler kan passere.

Kl. 14:55: Flygtningenes sikkerhed har førsteprioritet

Politiet har først og fremmest fokus på at sikre de mange flygtninges sikkerhed. Nogle finder æbler undervejs, som de spiser. Der er umiddelbart ikke udlevering af vand eller mad, beretter BT's udsendt, selv om flere af dem er tørstige.

Kl. 14:50: Splittelse i flygtningegruppen på motorvejen

BT's udsendte fortæller, at gruppen af flygtninge, som går på motorvejen mod Sverige, er nået til afkørslen ved Holeby. Lige nu står gruppen stille. Nogle sætter sig ned i vejkanten.Gruppen er blevet splittet - cirka halvden af de 200 flygtninge har givet op og sat sig ind i bussen, som kører dem til en sportshal i Rødby. Det drejer sig primært om ældre og børn. Den anden halvdel, som primært er unge mænd, insisterer kraftigt på at fortsætte mod Sverige.

Kl. 14:40: Politiet går i gang med at håndtere flygtninge på tog

Der sidder omkring 100 flygtninge i et tog, som ankom til Rødby Station lidt efter kl. 12. Politiet har indtil videre haft fokus på de flygtninge, som er gået fra hotellet. Der er imidlertid ankommet mere mandskab til Rødby, så politiet vil gå i gang med at føre dialog med flygtningene i toget. Hvis man ønsker at søge asyl i Danmark, bliver man sendt til Center Sandholm. Hvis ikke man ønsker asyl i Danmark, er man ulovligt i landet, og så bliver man tilbageholdt af politiet, og der begynder en sag.

Kl. 14:30: Politiet har dialog med flygtninge

Politiinspektør Kim Kliver fra Sydsjællands og Lolland-Falsters Politi fortæller til TV 2, at politiet har fået dialoger med flere flygtninge: »Det er vigtigt at bruge dialogen til at få dem til at indse, at der ikke er nogen vej udenom. De skal alle registreres og sagsbehandles,« siger han. Lige nu er der grupper af flygtninge i både Rødby og altså på motorvejen.

Kl. 14:23: Statsministeren holder pressemøde

Statsminister Lars Løkke Rasmussen holder pressemøde kl. 15 i Spejlsalen, oplyser Statsminsiteriet i en pressemeddelelse. Her vil statsministeren kommentere på flygtningesituationen.

Kl. 14:15: Flygtninge bliver løbende samlet op

Der er løbende flygtninge, som sætter sig i vejkanten og venter på at blive samlet op af bussen. BT's udsendte vurderer, at der er et sted mellem 150 og 200 flygtninge, som fortsat bevæger sig mod nord på motorvejen. Gruppen består primært af unge mænd, men der er også pensionister, mødre og små børn iblandt. En kvinde har netop skiftet ble på sin lille pige i vejkanten på motorvejen, fortæller BT's udsendte.

Kl. 13:55: Flygtningene fortsætter nordpå på motorvejen

BT's udsendte beretter om, at flygtningene nord for Rødby er begyndt at gå igen. Bag dem kører der en bus, som samler de børn og kvinder op, som måtte være trætte af at gå. De unge mænd er fast besluttet på at fortsætte de mere end 150 kilometer til Malmø. Flygtningene holder små hvil ind i mellem, og politiet lader dem indtil videre fortsætte norrdpå. Der er en generel mistro til det danske politi, så det er svært for betjentene at snakke med flygtnignene.

Kl. 13.24: Sat sig på motorvejen i protest

Nu berettes det om, at flygtninge har sat sig på motorvejen, nord for Rødby, i protest. Ifølge TV2 har de afvist at give fingeraftryk til det danske politi.

Foto: Jens Nørgaard Larsen Vis mere Foto: Jens Nørgaard Larsen



Kl. 13.18: Flygtninge hentes af busser ved næste afkørsel



Ifølge BT's udsendte vil flygtningene, der lige nu går midt ude på motorvejen, nord for Rødby på Lolland, blive hentet om busser om få kilometer. Hvorvidt busserne kører dem hen, er usikkert.

Kl. 13.15: Mohammed Ali vil til familien i Sverige

BT's udsendte har talt med 28-årige Mohammed Ali fra Damaskus-området. Han fortæller, at han har meget svært ved at forstå, at toget, han blev transporteret i fra Tyskland, blev stoppet af dansk politi i Rødbyhavn.



»Jeg har familie i Sverige, jeg vil bare derover og arbejde,« lydet det fra ham.

Kl. 12:52: Politiet vil stoppe gående flygtninge

De flygtninge, der går på motorvejen, vil inden længe blive hentet af politiet. Sådan lyder det fra Sydsjællands- og Lollands Falsters Politi.

»De har en opfattelse af, at de gerne selv vil bestemme, hvor de vil hen, men det får vi styr på. De skal tilbage til den sagsbehandling,« som vi er i færd med, lyder det fra Kim Kliver over for tv2.dk.

Ifølge BT's oplysninger har politiet sat en afspærring op længere fremme på motorvejen.

Kl. 12:41: Flygtninge går på motorvejen: 'De råber, de vil til Sverige'

Over 100 flygtninge, der kom i land med færgen i dag er begyndt at gå på motorvejen i nordgående retning, og de siger, de vil gå til Sverige.Politiet kan ikke stoppe dem, fordi de begår ikke vold mod folk på flugt. Det eneste politiet gør nu, er sørge for, at de ikke bliver kørt ned af biler.

De råber, vi vil til Sverige, lyder det fra BT's udsendte.

Foto: Bax Lindhardt Vis mere Foto: Bax Lindhardt



Politiet brugte peberspray

Mandag formiddag brugte politiet i Syd- og Sønderjylland peberspray mod en mandlig syrisk flygtning i et tog, der blev stoppet ved den sønderjyske by Rødekro. Der var omkring 100 flygtninge om bord på toget. Læs mere her.